RO Jurnalul Oficial al Uniunii Europene C 101/13

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2012/C 101/05

Prezenta publicare conferă dreptul de opoziție la cererea de înregistrare în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

DOCUMENT UNIC

REGULAMENTUL (CE) NR. 510/2006 AL CONSILIULUI

„SCOTTISH WILD SALMON”

NR. CE: UK-PGI-0005-0863-07.03.2011

IGP ( X ) DOP ( )

1. Denumire:

„Scottish Wild Salmon”

2. Statul membru sau țara terță:

Regatul Unit

3. Descrierea produsului agricol sau alimentar:

3.1. Tip de produs:

Clasa 1.7 – Pești, moluște, crustacee proaspete și produse derivate

3.2. Descrierea produsului căruia i se aplică denumirea de la punctul 1:

„Scottish Wild Salmon” este denumirea dată peștilor pelagici din specia Salmo salar capturați în cadrul pescuitului fluvial și al pescuitului costier pe tot teritoriul Scoției și pe o rază de 1 500 m distanță de coasta Scoției.

În stare proaspătă, „Scottish Wild Salmon” are o culoare argintie strălucitoare, spatele de culoare albastru-închis și sunt fermi la atingere, cu solzii intacți. Carnea este fermă și de culoare roz-închis. Are un miros de pește foarte proaspăt și se păstrează în stare excelentă pe parcursul întregului sezon, fiind suculent și plin de savoare. „Scottish Wild Salmon” se distinge de alte tipuri de somon deoarece are un marcaj perfect, nu prezintă nicio deformare a cozii, a aripioarelor sau a capului, are un tonus muscular bun și o textură fermă datorită distanței parcurse. „Scottish Wild Salmon” nu conține coloranți artificiali sau aditivi chimici.

Nu există o gamă specifică de dimensiuni deoarece este un pește sălbatic, iar creșterea sa este afectată de condițiile variabile. Cu toate acestea, „Scottish Wild Salmon” cântărește în mod normal cel puțin 1,5 kg, putând ajunge până la 20 kg. Peștii sunt argintii la exterior, iar în interior carnea este fermă, de culoare roz-închis. Peștii sunt vânduți proaspeți, întregi și ambalați în lăzi cu gheață.

3.3. Materii prime (numai pentru produsele prelucrate):

Nu se aplică.

3.4. Hrană pentru animale (numai pentru produsele de origine animală):

Nu se aplică.

3.5. Etape specifice ale producției care trebuie să se desfășoare în aria geografică delimitată:

Peștii trebuie să fie capturați în cadrul pescuitului fluvial și costier pe teritoriul Scoției și pe o rază de 1 500 m în largul coastei, prin una dintre metodele următoare:

Plasă și luntre de pescuit cu fundul lat

— Se utilizează o dragă aruncată dintr-o barcă și manevrată de pe mal sau de pe țărm sau din apa din apropierea malului sau a țărmului, somonii fiind înconjurați de dragă și trași la mal sau la țărm, cu respectarea anumitor condiții.

Vintir

— O formă veche de capcană de pescuit amplasată în râuri și, odinioară, în estuare, constând într-o cușcă formată din plasă sau din nuiele de răchită împletite, care uneori este fixată de un dig de pietriș. Tipul folosit pentru capturarea somonului constă într-o cușcă mai mult sau mai puțin dreptunghiulară, prevăzută cu pereți din plasă care nu permit peștelui să iasă (așa-numitele inscales), amplasată pe un dig de piatră de-a latul unui râu.

Unelte de pescuit fixe

— Plasă-pungă, năvod sau alte setci – se utilizează o capcană de pescuit fixată sau ancorată de țărm sau de fundul apei, cu respectarea anumitor condiții.

— Plase de tip haaf și poke – Plasa de tip haaf este fixată într-un cadru dreptunghiular și este menținută în curent de persoana care manevrează plasa și care stă în estuar. Plasa este ridicată atunci când în ea se prinde un somon. Mai mulți pescari pot lucra împreună aliniați. Plasa de tip poke constă într-o serie de rânduri de buzunare din plasă montate pe stâlpi și amplasate de-a latul fluxului. Peștii se prind în buzunare la reflux.

În plus, în aria delimitată trebuie să aibă loc următoarele etape ale producției:

— debarcarea;

— clasificarea în funcție de dimensiune;

— ambalarea în lăzi cu gheață pe teritoriul Scoției. Ambalarea în lăzi cu gheață are loc de obicei în punctele de pescuit, înainte de expedierea către piețe, și poate avea loc în orice punct de pescuit din Scoția.

3.6. Norme specifice privind felierea, răzuirea, ambalarea etc.:

Nu se aplică.

3.7. Norme specifice privind etichetarea:

Nu se aplică.

4. Delimitarea concisă a ariei geografice:

Întreg teritoriul Scoției, inclusiv o arie cu o rază de 1 500 m în largul coastei.

5. Legătura cu aria geografică:

5.1. Specificitatea ariei geografice:

„Scottish Wild Salmon” este atras spre aria geografică în cauză datorită condițiilor de mediu ale acesteia. Geologia și geografia Scoției, cu o climă temperată, ape de foarte bună calitate și râuri repezi sunt esențiale pentru „Scottish Wild Salmon”, deoarece peștii intră doar în apele curate din jurul zonei de coastă a Scoției.

Somonii sunt o specie indigenă; ei își încep viața în apă dulce, se îndreaptă în aval către ocean, iar la maturitate se întorc în același râu pentru a se reproduce. Pescuitul somonului are loc în momentul revenirii peștilor în râurile respective.

Până atunci, ei vor fi petrecut între 1 și 3 ani în apele arctice din largul Canadei și al Groenlandei. Geologia și geografia Scoției, cu o climă temperată, ape de foarte bună calitate și râuri repezi permit creșterea unor pești sănătoși, fapt care, la rândul său, contribuie la existența a numeroase populații distincte cu cicluri de reproducere proprii, care acoperă aproape tot anul. Aceste aspecte sunt esențiale pentru „Scottish Wild Salmon”, deoarece peștii intră doar în apele curate din jurul zonei de coastă a Scoției.

Sistemele hidrografice din Scoția conțin una dintre cele mai mari și mai diverse resurse de somon atlantic din Europa, numărând aproape 400 de râuri ce adăpostesc sute de populații de somon, fiecare dintre acestea fiind distinctă din punct de vedere genetic.

5.2. Specificitatea produsului:

Somonul atlantic este un pește anadrom care se naște în apă dulce, migrează către mare și apoi revine în apă dulce – în același râu în care s-a născut – pentru a se reproduce. Legătura cu aria geografică constă în faptul că pescuitul somonului are loc în momentul revenirii peștilor în apele de origine în care s-au născut.

Pe lângă mediu, caracteristicile „Scottish Wild Salmon” sunt determinate de aria geografică datorită tradiției în materie de capturare și de prelucrare. Aceste metode sunt practici tradiționale de pescuit bine documentate. Pescuitul de „Scottish Wild Salmon” este o parte esențială a patrimoniului Scoției, abilitatea de a localiza și captura peștii având o tradiție îndelungată și fiind transmisă din generație în generație. Prin urmare, în Scoția există în continuare mai multe locuri în care se mai practică pescuitul cu plasa.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP):

Pescuitul cu plasa

Pescuitul somonului cu plasa se practică în Scoția de sute de ani. Somonul a fost și este în continuare o specie emblematică. Pescuitul cu draga pe râul Tweed este menționat încă din jurul anului 1160. Prima atestare efectivă a unor reglementări legislative referitoare la somon datează din 1424. În ceea ce privește pescuitul cu unelte fixe, utilizarea acestora a fost permisă în estuare până la începutul secolului al XIX-lea. În perioada sa de vârf, în sectorul pescuitului de somon cu plasa lucrau probabil circa 3 000 de persoane. Din nefericire însă, majoritatea punctelor de pescuit de somon cu plasa din Scoția au fost închise în ultimii 25 de ani, deși există în continuare o serie de puncte active.

În general, metodele de pescuit au rămas neschimbate de secole. Această tradiție se păstrează și astăzi; tehnicile de pescuit și cunoștințele de specialitate din acest domeniu au fost transmise din generație în generație, deși în prezent se folosesc tehnologii moderne pentru motoarele performante ale bărcilor și instalațiile cu putere superioară de spălare a plaselor.

În perioada anterioară metodelor moderne de refrigerare, unele sate de pescari aveau „case cu gheață” (ice house) în care se prelucra peștele. Somonul ambalat în gheață era altădată expediat cu vasele cu pânze din Scoția la piața Billingsgate din Londra. Un exemplu de „casă cu gheață” se mai păstrează și astăzi în apropierea localității Montrose. Este o clădire masivă cu arcade ce datează de la mijlocul secolului al XIX-lea, care și-a păstrat până astăzi acoperișul vegetal. Acesta asigură un efect de răcire în interiorul clădirii când apa de ploaie se evaporă.

Reputație

Somonul, cunoscut și sub numele de „lingou de argint” (bar of silver) sau de „regele peștilor” (king of fish), a fost dintotdeauna un produs valoros, el bucurându-se și astăzi de acest statut. Ca aliment, somonul era uneori afumat și exportat pe distanțe lungi. În mod tradițional, principala piață de vânzare a „Scottish Wild Salmon” era piața Billingsgate din Londra.

În prezent, „Scottish Wild Salmon” care a fost afumat este vândut în piețele agricole de pe tot teritoriul Scoției, iar o parte din peștele proaspăt este exportat. Acest tip de somon a fost livrat în trecut și Casei Regale. „Scottish Wild Salmon” s-a aflat pe meniul servit cu ocazia Summitului G8 din 2005 de la Gleneagles, fiind, de asemenea, achiziționat de bucătari și de restaurante celebre precum Harrods sau Fortnum and Mason și de bucătarul de renume Richard Corrigan, proprietarul restaurantului Bentleys Oyster Bar din Piccadilly, Londra, pentru a aminti doar câteva nume.

„Scottish Wild Salmon” este în general recunoscut ca având o savoare și o textură excepționale. Firma Forman & Field din Londra, care este specializată în afumarea somonului, consideră că, în încercarea de a găsi somon de cea mai bună calitate, „numai «Scottish Wild Salmon» are reputația istorică” corespunzătoare calității dorite. „Scottish Wild Salmon” se numără printre cele mai bune produse agricole scoțiene, fapt recunoscut la nivel mondial atât de clienții casnici, cât și de bucătari și restaurante de renume. Cumpărătorii și consumatorii de „Scottish Wild Salmon” laudă frecvent calitatea ridicată a produsului.

De-a lungul secolelor, pescuitul a reprezentat un sector economic important pentru Scoția. Populațiile și comunitățile de pește de apă dulce din Scoția sunt importante pentru patrimoniul natural internațional. În pofida reducerii capturilor în ultimii ani, pescuitul de somon în Scoția are în continuare o importanță internațională și stă la baza unor activități de pescuit de renume mondial. Sistemele hidrografice din Scoția conțin una dintre cele mai mari și mai diverse resurse de somon atlantic din Europa. Scoția ocupă unul dintre primele locuri în rândul țărilor din Europa care practică pescuitul maritim, 66 % din cantitățile capturate fiind debarcate în Regatul Unit, are peste 50 000 km de râuri, multe dintre ele conținând somon atlantic sălbatic și păstrăv de mare, precum și peste 30 000 de lacuri (loch) și iazuri.

Trimitere la publicarea caietului de sarcini:

[Articolul 5 alineatul (7) din Regulamentul (CE) nr. 510/2006]

http://archive.defra.gov.uk/foodfarm/food/industry/regional/foodname/products/documents/scottish-wild-salmon-pgi.pdf

(1) JO L 93, 31.3.2006, p. 12.